《登岱 其二》
清代·徐咸清

晨登千仞巅，佳气何氤氲。天门射渴日，彩霞落纷纷。

元气自流转，不知昼夜分。窈窕古英妃，飘飖紫绮裙。

天浆漱皓齿，玉色含微醺。结成金芝盖，即是前峰云。

手持一方册，授以太始文。回首隔霄汉，散失鸾鹤群。

璚箫去缥缈，余音不可闻。

作者简介：浙江上虞人，字仲山。国子生。康熙十八年举鸿博，罢归，少时有文名。精字学。有《资治文字》百卷，毛奇龄称为古今巨观。